Onddozuri mingots

Onddozuri mingotsa (Boletus radicans) Boletaceae familiako onddo espezie bat da. Ezin da jan, haragiak zapore mingotsa baitu. Purgatzailea ere izan daiteke, gordinik jaten bada.

Sinonimoak: Boletus radicans Pers. (1800), Versipellis radicans (Pers.) Quél. (1886), Suillus radicans (Pers.) Kuntze (1898).

Deskribapena 
Kapela: 5 eta 10 cm arteko diametrokoa, lodia, haragitsua, zurixka, tonalitate berdexkaduna, gris edo okre argikoa, ganbila, hasieran ertza biribilkatua, azal lehorra, eta tomentu zurixka batez estalia.

Tutuak: Horiak. luzeak, finak, libreak edo eskotatu samarrak.

Tutu libreak: Oinera hurbiltzen diren tutuak, baina ukitzen ez diotenak.

Tutu eskotatuak: Oinera iritsi baino lehentxeago, eskote txiki bat duten tutuak.

Poroak: Finak, biribilak edo apur bat angelutsuak, hori-limoi edo hori-oliba kolorekoak, hatzekin sakatuz gero, kolore berde-urdinxka hartzen dute.

Hanka: Zurixka edo horixka, lodia, zuzena, erraboilduna eta oinarrian sustrai antzeko bat, goiko aldean, kolore hori zurbileko sare fin batekin.

Haragia: Zuria edo apur bat horixka, airearekin kontaktuan urdindu egiten da, baina gero koloregabetu egiten da; hasieran trinkoa, gero bigundu egiten da. Zapore mingotsa eta usain ahula. Perretxikoa erditik ebakitzen badugu, oinaren oinarrian kolore gorrixka ikusiko dugu.

Etimologia: Boletus terminoaren etimologia eztabaidagarria da. Albidus epitetoa berriz latinetik dator, eta zurixka esan nahi du. Koloreagatik.

Jangarritasuna 
Ezin da jan, mingotsa delako.

Nahasketa arriskua 
Boletus calopus espeziarekin, baina honek gorria du oinaren behealdea.

Sasoia eta lekua 
Uda erdialdean hasten da irteten, eta hariztietan aurkitzen da gehien.

Banaketa eremua 
Europa, Asiako iparraldea.

Erreferentziak

Kanpo estekak 
  Boletus radicans Mycobank-en

Boletaceae
Onddo ez jangarriak